AARHUS: Letbanen holdt lørdag aften stille. På grund af et uheld blev der ikke kørt på strækningen mellem Aarhus H og Universitetshospitalet oplyste Midttrafik på sin hjemmeside.

Ifølge vagtchefen hos Østjyllands Politi, Jes Frederiksen, er skete uheldet i krydset ved Stjernepladsen.

Alarmopkaldet kom klokken 16.20. En personbil og letbanetoget var stødt sammen, men ifølge vagtchefen er der kun sket begrænset materiel skade. Og ingen personer er kommet noget til.

Om det er bilist eller letbanefører, der har taget sig en blunder, ved man ikke endnu.

- Vi er ved at undersøge, hvad der helt nøjagtigt er sket, fortæller Jes Frederiksen.

Klokken 17.41 oplyser Midttrafik, at letbanen igen kører mellem Aarhus H og Universitetshospitalet, men vil køre med forsinkelser i opstarten, formentlig en halv times tid.